CELEX: 32019D0844
Language: bg
Date: 2019-05-14 00:00:00
Title: Решение (ЕС) 2019/844 на Съвета от 14 май 2019 година за упражняването на правомощия от генералния секретар на Съвета във връзка с жалби, отнесени до Съвета от кандидати за поста европейски главен прокурор

24.5.2019   
               
               
                  BG
               
               
                  Официален вестник на Европейския съюз
               
               
                  L 138/82
               
            
         РЕШЕНИЕ (ЕС) 2019/844 НА СЪВЕТА
         от 14 май 2019 година
         за упражняването на правомощия от генералния секретар на Съвета във връзка с жалби, отнесени до Съвета от кандидати за поста европейски главен прокурор
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Решение за изпълнение (ЕС) 2018/1696 на Съвета от 13 юли 2018 г. относно правилата за работата на комитета по подбор, предвиден в член 14, параграф 3 от Регламент (ЕС) 2017/1939 за установяване на засилено сътрудничество за създаване на Европейска прокуратура (1), и по-конкретно правила VI.1 и VII.1 от приложението към него,
         като взе предвид Правилника за длъжностните лица на Европейския съюз и Условията за работа на другите служители на Европейския съюз, определени с Регламент (EИО, Евратом, ЕОВС) № 259/68 на Съвета (2) („Правилник за персонала“), и по-специално член 2 и член 90, параграф 2 от него,
         като има предвид, че:
         
                     (1)
                  
                  
                     Съгласно правило VI.1 от приложението към Решение (ЕС) 2018/1696 на Съвета („правилата за работата на комитета по подбор“) кандидатите, които са изключени от процедурата за подбор за назначаване на европейски главен прокурор, могат да отнесат жалба по смисъла на член 90, параграф 2 от Правилника за персонала до Съвета.
                  
               
                     (2)
                  
                  
                     Съгласно правило VII.1 от правилата за работата на комитета по подбор кандидатите, които не са включени в списъка с предварително подбрани квалифицирани кандидати, изготвен от комитета по подбор за назначаване на европейски главен прокурор, могат да отнесат жалба по смисъла на член 90, параграф 2 от Правилника за персонала до Съвета.
                  
               
                     (3)
                  
                  
                     Съгласно член 2 от Правилника за персонала всяка институция определя лице, което да упражнява от нейно име правомощията, предоставени от Правилника за персонала, което включва правомощията на органа по назначаването, посочен в член 90, параграф 2 от правилника.
                  
               
                     (4)
                  
                  
                     В съответствие с член 240, параграф 2, първа алинея от Договора за функционирането на Европейския съюз Съветът се подпомага от генерален секретариат под ръководството на генерален секретар.
                  
               
                     (5)
                  
                  
                     Правомощията на органа по назначаването във връзка с жалбите по смисъла на член 90, параграф 2 от Правилника за персонала, отнесени до Съвета от кандидати, участващи в процедурата за подбор за назначаване на европейски главен прокурор съгласно правила VI.1 и VII.1 от правилата за работата на комитета по подбор, следва да бъдат упражнявани от генералния секретар на Съвета,
                  
               ПРИЕ НАСТОЯЩОТО РЕШЕНИЕ:
         
            Член 1
            Правомощията, предоставени по силата на член 90, параграф 2 от Правилника за персонала на органа по назначаването във връзка с жалбите, отнесени до Съвета съгласно правило VI.1 или правило VII.1 от правилата за работата на комитета по подбор от кандидати, които са изключени от процедурата за подбор или не са включени в списъка с предварително подбрани квалифицирани кандидати, изготвен от комитета по подбор за назначаване на европейски главен прокурор, се упражняват от генералния секретар на Съвета от името и под отговорността на Съвета.
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
            
         
         
            Съставено в Брюксел на 14 май 2019 година.
            
               
                  За Съвета
               
               
                  Председател
               
               P. DAEA
            
         
         
            (1)  ОВ L 282, 12.11.2018 г., стр. 8.
         
            (2)  ОВ L 56, 4.3.1968 г., стр. 1.